kardosdrur/scandi-wiki huggingface dataset:
Frank De Winne

Frank De Winne (født 25. april 1961) er en belgisk officer og ESA-astronaut. Han er Belgiens anden person i rummet (efter Dirk Frimout). Han var den første ESA-astronaut til at lede en mission i rummet, hvor han fungerede som chef for ISS-ekspedition 21.

Han fik sin uddannelse på en flyveskole i Belgien. Efter sin eksamen fløj han med et Dassault Mirage 5 fly.

Han er vicomte og har i øjeblikket en rang af brigadegeneral.

Eksterne henvisninger 

 Biografi 

Vicomter fra Belgien
Astronauter fra Belgien
Mads Christian Esbensen

Mads Christian Esbensen (født 1976) er en dansk kommunikationsrådgiver, forfatter og kommentator. 

Esbensen er uddannet cand.scient.pol. fra Københavns Universitet og har desuden en HA i kommunikation fra Copenhagen Business School. Han har været ansat i Arbejdsmarkedsstyrelsen, men kom i 2000 til SU-styrelsen. I 2001 blev han ansat i Fødevareministeriet. Han blev i 2003 ansat i JKL Group. I 2006 kom han til Burson-Marsteller. I 2007 var han klummeskribent på Nyhedsavisen og fra 2008 til 2012 var han igen hos JKL Group heriblandt en periode som direktør. I 2013 startede han sit eget bureau under navnet Policy Group.

Esbensen har tidligere været ekstern lektor i politisk kommunikation ved Roskilde Universitet og Københavns Universitet.

Bibliografi 
 Samtaler om spin (med Bo Bredsgaard Lund, 2006)
 Public affairs – lobbyisme i praksis (2007)
 Det politiske superbrand (med Bo Bredsgaard Lund, 2008)

Kilder og eksterne henvisninger 
 Mads Christian Esbensen på LinkedIn
 Mads Christian Esbensen på Kommunikationsforum

Politologer fra Danmark
Debattører fra Danmark
Faglitterære forfattere fra Danmark
Dansksprogede forfattere fra Danmark
Alumni fra Copenhagen Business School
Tomas N'evergreen

Tomas N'evergreen (født Tomas Christiansen 12. november 1969 i Hadsten) er en dansk popsanger- og sangskriver, der er bedst kendt som vinder af Dansk Melodi Grand Prix 2010 med sangen "In a Moment Like This", en duet med sangerinden Chanée. Sangen blev efterfølgende nummer fire ved Eurovision Song Contest i Oslo.

N'evergreen har haft succes i Østeuropa, især Rusland, hvor han har haft #1 hits, og mange andre placeringer i top 10, med sange som "Since You've Been Gone" og "Everytime (I See Your Smile)" fra debutalbummet Since You've Been Gone fra 2007. Albummet solgte mere end 250.000 eksemplarer i Rusland.

Han er i dag bosat i Moskva, og i 2009 stillede han op i det russiske Melodi Grand Prix med sangen "One More Try".

Diskografi

Albums 
 Since You've Been Gone (2003)
 In a Moment Like This (Med Christina Chanée) (2010)

Kilder

Eksterne henvisninger 

 Official hjemmeside
 Tomas N'evergreen på MySpace
 

Personer fra Aarhus
Personer fra Hadsten
Sangere fra Danmark
Popsangere
Vindere af Dansk Melodi Grand Prix
Deltagere ved Eurovision Song Contest 2010
Danmarks Eurovision Song Contest-deltagere
Deltagere ved Dansk Melodi Grand Prix 2010
Mads Blangstrup

Mads Blangstrup (født 26. februar 1974 i København) er en dansk balletdanser.

Blangstrup blev optaget på Det Kongelige Teaters Balletskole i 1983, blev aspirant i 1990, korpsdanser i 1992 og solist i 1997. I 1998 blev han udnævnt til solodanser. Han har blandt andet været med i Svanesøen og Sylfiden. 

Han medvirkede i 2005 i dokumentarfilmen Jeg dig elsker.

Kilder og eksterne henvisninger 
 Om Mads Blangstrup på Det Kongelige Teaters hjemmeside 

Personer fra København
Balletdansere fra Danmark
Dansere fra Den Kongelige Ballet
Personer i Kraks Blå Bog
Ole Mikkelsen

Ole Mikkelsen (født 3. maj 1962 i Guldager) er en dansk journalist, der er redaktionschef for Reuters i Danmark. 

Mikkelsen blev uddannet fra Danmarks Journalisthøjskole i 1991. Han har tidligere arbejdet som finansjournalist på Reuters, Berlingske Tidende, Børsen, ligesom han har været kommunikationschef i Lokale Pengeinstitutter og journalist i Nordea Danmark.

I 2007 udgav han bogen Straarup om Danske Banks ordførende direktør Peter Straarup.

Kildeangivelser 

Journalister fra Danmark
Journalister ved Berlingske
Dansk Fryse Økonomi

Dansk Fryse Økonomi A/S (forkortet DFØ) var et dansk postordrefirma, der med base i Osted på Midtsjælland leverede frostvarer via et månedligt bestillingskatalog.

Historie 
DFØ blev grundlagt i 1966. I starten solgte virksomheden kummefrysere til landbefolkningen, men senere begyndte man sideløbende at sælge svinekød. Efterhånden blev der solgt mere kød end kummefrysere, og udvalget blev udvidet til at dække alt fra morgenbrød til færdige middagsretter. Virksomheden lukkede i 1992.

Referencer 

Etableret i 1966
Ophørt i 1992
Fryse Økonomi
Mads Vad

Mads Vad Petersen (født 15. oktober 1984 i Randers) er en dansk sportsdanser.

Vad er hhx-student fra Aabenraa Business College i 2003. Siden 2007 har han været selvstændig med danseskolen VM Dans, og har en uddannelse i sportslære fra De Danske Danseskoler.

Han er dobbelt dansk mester og vinder af den internationale star-række i DDD's turnering.

Vild med dans 
I den brede offentlighed blev han kendt for sin medvirken i Vild med dans i tretten sæsoner; først med Liv Corfixen (2006), senere med Rikke Hørlykke (2007), Jette Torp (2008), Lotte Friis (2009), Cecilie Hother som han vandt med (2010), Anne Sofie Espersen (2011), Louise Spellerberg (2012), Mie Skov som han også vandt med (2013), Paprika Steen (2014), Søs Egelind (2015), Mille Dinesen (2016) og Mie Ø. Nielsen (2017).

Vad deltog i sæson 15 af Vild med dans, hvor han dansede med den professionelle danser Molly Egelind. Parret endte på en andenplads.

Mads Vad deltog i sæson 17 i 2020,  hvor han dansede med influencer Emili Sindlev. Parret endte på en fjerdeplads.

Privatliv 
Lørdag den 14. juli 2018 blev Vad viet med Nana Strand i Holckenhavn Slotskirke i Nyborg.
Parret meddelte på Instagram, at de ventede deres først barn, en søn, i 2019.

Kilder

Eksterne henvisninger 
 
 Mads Vads hjemmeside

Personer fra Randers
Dansere fra Danmark
Professionelle dansere i Vild med dans
Christina Chanée

Christina Chanée (født Christina Ratchanée Birch Wongskul) er en dansk-thailandsk pop-sangerinde og sangskriver, der vandt Dansk Melodi Grand Prix 2010 sammen med Tomas N'evergreen og sangen "In a Moment Like This", der efterfølgende opnåede en fjerdeplads ved Eurovision Song Contest i Oslo.

Chanée startede med at synge jazz, og har optrådt både som solist og korsanger. I 2003 sang hun på nummeret "Gone Away" på soundtracket til Anja efter Viktor, og samme år på titelmelodien til musicalfilmen Askepop - The Movie.
Chanée har tidligere optrådt i de to coverbands Diva2Diva og Sanne Jam.

I 2004 var hun med i husorkesteret Nubian Fräuleins i DR1-showet Endelig fredag med Amin Jensen. Det var i den forbindelse hun mødte Kid Creole, der var gæstesolist i ét af afsnittene, som inviterede hende til optagelsesprøve på Marvin Gaye – The Musical. Creole gav hende hovedrollen på trods af, at hun ingen erfaring havde med hverken musical eller skuespil. Efterfølgende turnerede hun med Kid Creole and The Coconuts.

Hun har desuden haft mindre roller i serierne Klovn og 2900 Happiness i henholdsvis 2005 og 2007 samt filmen Smukke mennesker fra 2010.
Hun har også været solist i Jan Glæsels Orkester i perioden fra efteråret 2010 til

Privat 
Chanée er opvokset i Vollsmose. Privat bor hun på Frederiksberg med kæresten Mikkel Riber og datteren Filippa.

Referencer

Eksterne henvisninger 

 
 
 

Sangere fra Danmark
Sangskrivere fra Danmark
Vindere af Dansk Melodi Grand Prix
Deltagere ved Eurovision Song Contest 2010
Danmarks Eurovision Song Contest-deltagere
Popsangere
Dansksprogede forfattere fra Danmark
Deltagere ved Dansk Melodi Grand Prix 2010
Mads Øland

Mads Øland (født 31. maj 1965 i Farsø) er en dansk tidligere fodboldspiller, der siden 1990 har været formand og direktør for Spillerforeningen.

Øland har tidligere været fodboldspiller i Viborg FF, KB, Vanløse IF og B93.

Han modtog i 1997 Gerlev-prisen.

Eksterne henvisninger 

Erhvervsfolk fra Danmark
Fodboldspillere fra Danmark
Fodboldspillere fra Nørager/Rørbæk IF
Fodboldspillere fra Viborg FF
Fodboldspillere fra Kjøbenhavns Boldklub
Fodboldspillere fra Vanløse IF
Fodboldspillere fra B.93
Fagforeningsfolk fra Danmark
Personer fra Farsø
Androide

For artiklen om styresystemet udviklet af Google; se Android

En androide er en robot eller kunstig organisme, som efterligner et menneske. Androider bliver ofte afbilledet på film og i tv-serier i science fiction genren. Selv om der er lang vej til at menneskelignende androider ser dagens lys, har firmaer som Honda udviklet avancerede androider med grove menneskelige træk.

Virkelige androider 
 ASIMO en humanoid robot udviklet af Honda.

Fiktionelle androider 
 C-3PO fra Star Wars universet. Her givet betegnelsen droide, introduceret af George Lucas i 1977.
 Data fra tv-serien Star Trek.
 Marvin fra bogen og filmen Hitchhiker's Guide to the Galaxy.
 Kryten fra tv-serien Red Dwarf.

Se også 
 Kunstig intelligens
 Cyborg
 Geminoid-FEnglish Wikipedia
 Actroid

Eksterne henvisninger

Kilder 

Science fiction
Robotter
Infernum

Infernum er et polsk black metal-band dannet i 1992.

Medlemmer 
 " Exterminus" – guitar,keyboard
 " Wolf " aka "Bael V.B"  – bas altså (Baphomets Throne)
 " Tom Balrog" – trommer (1992-1994) ex(Oppressor) strøm navn (Baphomets Throne)

Tidligere medlemmer 
 Grzegorz Jurgielewicz "Anextiomarus" – komponist, vokal, guitar (1992-2004) (Graveland) 
 "Rob Darken" – keyboard (sessions) (1993-1996)
 "Capricornus" – trommer (1994-1996)
 "Charon" – trommer (2002-2009)
 "Necromanticus" – guitar (2002-2009)

Diskografi 
 (1993) The Dawn Will Never Come (Demo)
 (1993) Damned Majesty (Demo) Witching Hour Production
 (1994) Taur – Nu – Fuin (CD Astral Wings Records)
 (1995) When The Light Has Died  (unfinished material) 
 (2006) The Curse (CD Sound Riot Records)

Eksterne henvisninger 
 Officiel hjemmeside
 

Black metal-grupper
Metalgrupper fra Polen
Musikgrupper fra 1992
Lærerstandens Brandforsikring

Lærerstandens Brandforsikring er et dansk forsikringsselskab, der tegner skadesforsikringer. Det blev etableret som et gensidigt selskab i 1880 af en gruppe lærere. Ophavsmanden var Carl Simonsen, der var skolelærer i landsbyen Spejlsby på Møn.

I dag er Lærerstandens Brandforsikring en del af LB Forsikring, som også består af Bauta Forsikring, Runa Forsikring og LB Forsikring til PFA. 

Der er ca. 400.000 medlemmer i LB Forsikring ifølge selskabets egen hjemmeside. Selskabet var i 2018 det ottendestørste skadesforsikringsselskab i Danmark, målt på markedsandele.

Kilder

Eksterne henvisninger 
 Lærerstandens Brandforsikring
Bauta Forsikring
Runa Forsikring
LB Forsikring
LB Foreningen

Skadesforsikringsselskaber i Danmark
Etableret i 1880
Mads Torry

Mads Torry Lindeneg (født 13. maj 1986) er en dansk forhenværende professionel fodboldspiller (angriber), som senest spillede i Vanløse IF. Han tiltrådte i juli 2013 en stilling som sportsdirektør i samme klub. Torry var kendetegnet ved en karakteristisk spillestil, hvor han i høj grad gjorde brug af sin enorme fysik og styrke til at muskle sig igennem diverse forsvarsspillere.

Torry havde sin ungdomsår i Vanløse IF og KB, men kom i 2006 til Vejle Boldklub. Efter at have været omkring Ølstykke FC og Hvidovre IF, kom han i sommeren 2008 til Boldklubberne Glostrup Albertslund. Han har spillet på U16-, U17-, U18- og U19-landsholdet, og har sammenlagt scoret 10 mål i 36 kampe.

Referencer

Eksterne henvisninger 
 

Fodboldspillere fra Danmark
Fodboldspillere fra Vejle Boldklub
Fodboldspillere fra Kjøbenhavns Boldklub
Fodboldspillere fra Hvidovre IF
Fodboldspillere fra Vanløse IF
Fodboldspillere fra Ølstykke FC
Fodboldspillere fra Boldklubberne Glostrup Albertslund
Mads Rørvig

Mads Rørvig Nielsen (født 11. juli 1985 i Viborg) er en tidligere dansk politiker og tidligere pr-chef i Finansrådet. Han er nu adm. direktør for brancheorganisationen, De Danske Bilimportører. 

Rørvig blev hhx-student fra Viborg Handelsskole i 2004, HA i almen erhvervsøkonomi fra Copenhagen Business School i 2008 og endelig cand. merc. i Økonomisk Markedsføring ligeledes fra Copenhagen Business School i 2010. Han har siden 2007 været ansat i Nykredit Erhverv. Fra 2005 til 2007 var han politisk assistent for Venstre på Christiansborg.

Fra 24. februar 2010 til 18. juni 2015 var han medlem af Folketinget, valgt for Venstre i Silkeborg Sydkredsen.

Ved folketingsvalget 2007 blev Rørvig førstesuppleant. Han fungerede derfor som stedfortræder for Kristian Pihl Lorentzen fra 28. oktober til 18. november 2009. Han indtrådte som fast medlem af tinget ved Søren Gades mandatnedlæggelse.

Ved folketingsvalget 2011 blev Rørvig genvalgt med 8279 personlige stemmer, og sikrede sig dermed det fjerde mandat for Venstre i Vestjyllands Storkreds.

Siden 2010 har han været medlem af Kvinderådets repræsentantskab.

4. maj 2010 stemte Mads Rørvig (sammen med fire andre V-folketingsmedlemmer) for at give homoseksuelle  par, der lever i registreret partnerskab, ret til at adoptere på lige fod med heteroseksuelle.

Den 22. august 2013 blev Mads Rørvig udnævnt til formand for Folketingets Skatteudvalg.
Ved Folketingsvalget 2015 blev han ikke genvalgt. I oktober 2015 blev han ansat som pr-chef i Finans Danmark.

Rørvig er bosiddende i København og er en habil pianist.

Referencer

Eksterne henvisninger 
 madsrorvig.dk – Mads Rørvigs hjemmeside 

Personer fra Viborg
Økonomer fra Danmark
Tidligere folketingsmedlemmer fra Venstre
Folketingsmedlemmer i 2000'erne
Folketingsmedlemmer i 2010'erne
Alumni fra Copenhagen Business School
In a Moment Like This

"In a Moment Like This" er en dansk popsang fremført af Chanée og N'evergreen, der vandt Dansk Melodi Grand Prix 2010. Den repræsenterede Danmark ved Eurovision Song Contest 2010 i Norge den 29. maj, hvor den opnåede en fjerdeplads, det bedste resultat siden Rollo & King blev nummer to i 2001.

Sangen er skrevet af svenske Thomas G:son, Henrik Sethsson og Erik Bernholm, og komponeret af G:son og Sethsson. I 2009 blev den afvist ved både den svenske udgave af Melodi Grand Prix, Melodifestivalen, samt ved Dansk Melodi Grand Prix 2009.

Sangen er et tempofyldt popnummer. Det beskriver et endt kærlighedsforhold set fra de to involverede parter. De synger begge om, at de føler et savn og tab ved bruddet. Samtidig vil de gerne se hinanden igen og vide, hvordan de har det i et øjeblik som dette.

Referencer 

Singler fra 2010
Sange fra Eurovision Song Contest 2010
Eurovision Song Contest-sange fra Danmark
Sange fra Dansk Melodi Grand Prix
Popsange fra Danmark
Dansk Melodi Grand Prix 2010
Didrik Solli-Tangen

Didrik Solli-Tangen (født 11. juni 1987 i Porsgrunn) er en norsk sanger, der repræsenterede Norge ved Eurovision Song Contest 2010 og opnåede en 20. plads med sangen "My Heart Is Yours". Forinden havde han vundet Norsk Melodi Grand Prix 2010.

Solli-Tangen studerer klassisk sang ved Barratt Due Musikkinstitutt i Oslo og har bl.a. gjort sig bemærket som operasanger i USA.

Referencer 

Sangere fra Norge
Deltagere ved Eurovision Song Contest 2010
Norges Eurovision Song Contest-deltagere
Thomas Chaanhing

Thomas Chaanhing (født 2. januar 1976) er en dansk skuespiller

Thomas Chaanhing er er uddannet ved Malmø Musical Academy i 2001. Gennem årene har han medvirket i flere internationale film og TV serier. Har desuden uddannet sig i Ivana Chubbuck teknikken.

Han blev kendt i Sverige fra TV serien 30 grader i februari i rollen som Chan. Serien vandt Kristiallen for bedste TV drama 2012. I Danmark er han mest kendt fra filmen Far til fire - på japansk i rollen som Hr.Tanaka.

Han er gift med den svenske skuespiller Sara Kennedy.

Filmografi 
Tatort (2019)
Soundtrack (2017)
Backgammon (2015)
 Bora Bora (2011)
 Far til fire - på japansk  (2010)
 Kærlighed på film  (2007)
 Bang Bang Orangutang (2005)
 Hitman: Contracts (2004)
 Den gode strømer (2004)
 De vildfarne (2016)

TV-serier 
Strangers / White Dragon (2018)
Marco Polo (2016)
Chimerica (2019)
30 grader i februari (2012)
 Livvagterne (2010) afsnit 19 og 20
 Teatret ved Ringvejen (2007) afsnit 1

Eksterne henvisninger 
 
 Hjemmeside

Skuespillere fra Danmark
Arthur Freed

Arthur Freed, egentlig Arthur Grossman, (født 9. september 1894 i Charleston, South Carolina, USA, død 12. april 1973 i Los Angeles, Californien, USA) var en amerikansk filmproducent.

Efter en karriere som tekstforfatter blev han Metro-Goldwyn-Mayers store musicalproducent. Han producerede bl.a. The Wizard of Oz (Troldmanden fra Oz, 1939), On the Town (Sømænd på vulkaner, 1949), Annie Get Your Gun (1950), An American in Paris (En amerikaner i Paris, 1951), Singin' in the Rain (Syng i sol og regn, 1952), The Band Wagon (Let på tå, 1953), Gigi (1958; Oscar). Han var præsident for Academy of Motion Picture Arts and Sciences fra 1963 til 1967.

Eksterne henvisninger 
 
 

Filmproducere fra USA
Manuskriptforfattere fra USA
Komponister fra USA
Umberto Guidoni

Umberto Guidoni (født 18. august 1954 i Rom, Italien) er en italiensk politiker og tidligere astronaut. Han er veteran i to af NASAs rumfærgemissioner. Han var medlem af Europa-Parlamentet i perioden 2004-2009. 

Han fik en doktorgrad i astrofysik fra University of Rome La Sapienza i 1978 og arbejdede i det italienske rumagentur (ASI) samt i Den Europæiske Rumorganisation (ESA). 

I 2001 besøgte han Den Internationale Rumstation som den første europæer. Han trak sig tilbage som aktiv astronaut i juni 2004. I juni samme år blev han valgt ind i Europa-Parlamentet.

Eksterne henvisninger 

 NASA-Biografi
 Personlig hjemmeside 

Astronauter fra Italien
Medlemmer af Europa-Parlamentet fra Italien
Barbara Hershey

Barbara Hershey, egentlig Barbara Lynn Herzstein, (født 5. februar 1948 i Hollywood, California, USA) er en amerikansk filmskuespiller.

Hun debuterede i 1968, og medvirkede i flere film i 1970'erne, dels under navnet Barbara Seagull, men fik først et gennembrud i Woody Allens Hannah and Her Sisters (Hannah og hendes søstre, 1986). Hun har siden spillet større og mindre roller i film som A World Apart (En anden verden, 1988), The Last Temptation of Christ (Den sidste fristelse, 1988; som Maria Magdalene), Paris Trout (1991), Falling Down (1993) og Insidious (2011).

Eksterne henvisninger 

 

Skuespillere fra USA
Oscar-nominerede skuespillere
Rhinoplastik

Rhinoplastik (græsk: Rhinos, "næse" + Plassein, "at skabe") eller næseplastik er en fælles betegnelse for operationer, der har til formål at rekonstruere eller forskønne menneskets næse. Rhinoplastik kan således indebære indoperering af et næseimplentat eller en korrektion af næsen. Disse sker ikke kun for udseendets skyld, men også for at afhjælpe medfødte komplikationer eller skader efter en ulykke. Rhinoplastik er et af de mest krævende af de plastikkirurgiske specialer.

Plastikkirurgi
Næse
Den Interamerikanske Udviklingsbank

Den Interamerikanske Udviklingsbank (engelsk: Inter-American Development Bank, fork. IDB) er en udviklingsbank, der blev dannet i 1959 for at understøtte social og økonomisk udvikling i Sydamerika, Mellemamerika og Caribien. Banken har 48 medlemslande, hvoraf 26 optager lån, mens de resterende 22 udsteder dem. Begge parter er repræsenteret i bankens styrelse.

Mens man i 1960'erne og 1970'erne særligt ydede lån til projekter indenfor sundhed og uddannelse, har man i det senere årti prioriteret miljø og bekæmpelse af fattigdom. Siden 1976 har banken været åben for lande uden for det amerikanske område.

Bankens præsident har siden 2005 været Luis Alberto Moreno.

Medlemmer

Eksterne henvisninger 
 Den Interamerikanske Udviklingsbanks officielle hjemmeside 

Etableret i 1959
Internationale organisationer
Banker
Dawa-partiet

Dawa-partiet, egentlig Det Islamiske Dawa-parti, (arabisk: حزب الدعوة الإسلامية ,Hizb al-Da'wa al-Islamiyya) er et irakisk politisk parti, der tidligere var en militant shiitisk islamisk gruppering. Sammen med Det Højeste Islamiske Råd indgår partiet i den shiitiske koalition, der gik frem ved valget i december 2005.

Partiet er ideologisk set shia-islamstisk og konservativt og blev grundlagt i 1958. Det blev tidligere ledet af Ibrahim al-Jaafari, der var premierminister i overgangsregeringen fra 2005 til 20. maj 2006. Det ledes i dag af den nuværende premierminister Nouri al-Maliki.

Eksterne henvisninger 
 Dawa-partiets hjemmeside 

Etableret i 1958
Iraks politik
Muslimske partier
Franco Frattini

Franco Frattini (født 14. marts 1957 i Rom, død 24. december 2022) var en italiensk politiker, der bl.a. var landets udenrigsminister, valgt for partiet Il Popolo della Libertà. Han var fra 2004 til november 2008 Europa-Kommissær for justits, frihed og sikkerhed og en af de fem næstformænd for Barroso-kommissionen.

Frattini blev kandidat i jura i 1979 og arbejdede derefter som statsadvokat og fra 1984 som dommer. 

Politisk begyndte han sin karriere i det Partito Socialista Italiano, sluttede sig senere til Forza Italia, der i 2009 indgik i Il Popolo della Libertà. Han var minister for offentlige anlæg og regionalpolitik i Lamberto Dinis midterregering fra 1995 til 1996 og blev derefter valgt til deputeretkammeret for Forza Italia. Fra 2002 til 2004 var han udenrigsminister i Silvio Berlusconis regering. Han gik af, da han i november 2004 blev nomineret til at blive næstformand for Europa-Kommissionen og kommissær for justits, frihed og sikkerhed. Italiens oprindelige kandidat, Rocco Buttiglione, var ikke blevet godkendt af Europa-Parlamentet. Da Berlusconi genvandt premierministerposten i maj 2008 gik han af som kommissær og blev atter udenrigsminister.

Referencer

Eksterne henvisninger 

Europa-Kommissærer fra Italien
Europa-Kommissærer 2004-2009
Udenrigsministre fra Italien
John Dankworth

Sir John Phillip William Dankworth kendt som John Dankworth (20. september 1927 – 6. februar 2010) var en engelsk jazzmusiker.

Dankworth blev født i Woodford, Essex. Han voksede op i Walthamstow og var i familie med en del musikere. Han fik en violin og et klaver, da han var 16 år.

I 1950 dannede han en lille gruppe, kendt som 'Dankworth Seven'.

I oktober 2009 blev han syg ved afslutningen af sin turné i USA. Han og hans kone aflyste en række britiske koncerter i den følgende måned. Han begyndte på scenen igen i december 2009, hvor han spillede saxofon i en kørestol. Han døde den 6. februar 2010, 82 år.

Referencer

Eksterne henvisninger 
 
 

Personer tildelt Commander of the Order of the British Empire
Jazzmusikere fra England
Jazzsaxofonister
Lamberto Dini

Lamberto Dini (født 1. marts 1931 i Firenze) er en italiensk politiker og økonom, der var landets premierminister fra 1995 til 1996. Han var tidligere justitsminister og fra 1996 til 2001 udenrigsminister.

Dini er kandidat i økonomi fra Università degli Studi di Firenze og arbejdede fra 1959 til 1979 i Den Internationale Valutafond; de sidste tre år som direktør med ansvar for Italien, Grækenland, Portugal og Malta. I 1979 kom han til Banca d'Italia, hvor han var direktør frem til 1994. 

Han blev finansminister i Berlusconis første regering i maj 1994. Regeringen kollapsede dog allerede efter syv måneder, og i januar 1995 udpegede præsident Oscar Luigi Scalfaro Dini til premierminister. Han vandt en tillidsafstemning blandt alle partier på nær kommunisterne. Ved valget i 1996 stillede Dini op med sit eget parti, Rinnovamento Italiano. Han blev indvalgt i deputeretkammeret og var udenrigsminister i fire regeringer under Romano Prodi, Massimo D'Alema og Giuliano Amato. Dinis parti blev senere fusioneret med en række andre midterpartier til Democrazia è Libertà – La Margherita. Ved valget i 2001 blev Dini valgt til Senatet. I 2008 meldte han sig ind i det Berlusconi-ledede Il Popolo della Libertà.

Referencer 

Politikere fra Italien
Økonomer fra Italien
Personer fra Firenze